**Informatīvais ziņojums**

**„****Par Profesionālās izglītības kompetences centra „Liepājas Mūzikas, mākslas un dizaina vidusskola” iesaisti projekta Nr. LLI-338 „Paradigmas maiņa no „tradicionālajām” uz radošajām industrijām – pamats ilgtspējīgai reģionālajai attīstībai” īstenošanā”**

Informatīvais ziņojums „Par Profesionālās izglītības kompetences centra „Liepājas Mūzikas, mākslas un dizaina vidusskola” iesaisti projekta Nr. LLI-338 „Paradigmas maiņa no „tradicionālajām” uz radošajām industrijām – pamats ilgtspējīgai reģionālajai attīstībai” īstenošanā” sagatavots pēc Kultūras ministrijas iniciatīvas, lai Profesionālās izglītības kompetences centram „Liepājas Mūzikas, mākslas un dizaina vidusskola” (turpmāk – kompetences centrs) rastu nepieciešamo finansējumu INTERREG Latvija – Lietuva pārrobežu sadarbības programmas 2014. – 2020.gadam ietvaros atbalstītā projekta Nr. LLI-338 „Paradigmas maiņa no „tradicionālajām” uz radošajām industrijām – pamats ilgtspējīgai reģionālajai attīstībai” (turpmāk – Projekts) īstenošanai 2019.gadā. Programmu līdzfinansē Eiropas Reģionālās attīstības fonds (turpmāk – ERAF).

Kuldīgas novada pašvaldības iesniegtajam Projektam piešķirti 187 164 *euro* no ERAF finansējuma tā īstenošanai. ERAF līdzfinansējuma likme Latvijas projektu partneriem ir 85% apmērā no attiecināmajiem izdevumiem. Projekta kopējais budžets ir 220 193 *euro*. Projekta īstenošanas termiņš ir 2020.gada 31.maijs. Līgums starp Kuldīgas novada pašvaldību un Vides aizsardzības un reģionālas attīstības ministriju ir noslēgts 2018.gada 13.jūnijā.

Projekta vadošais partneris ir Kuldīgas novada pašvaldība, Projekta partneri ir Klaipēdas Kultūras komunikāciju centrs un Viļņas Mākslas akadēmijas Nidas mākslas koledža. Sakarā ar Projekta partnera maiņu kompetences centrs pārņems partnera saistības Projektā no Liepājas radošās industrijas klastera. Kompetences centrs ir saņēmis uzaicinājumu partnera lomai, pamatojoties uz visaptverošām iespējām nodrošināt radošām industrijām atbilstošu izglītības programmu Liepājas pašvaldībā, veicināt Projekta mērķa sasniegšanu.

Projekts ir iniciatīva izglītības platformas izveidei, apvienojot vairāku pārrobežu partneru intelektuālo ieguldījumu: Kuldīgas novada pašvaldība, Viļņas mākslas akadēmijas Nidas mākslas kolonija (augstākā izglītība), Klaipēdas kultūras komunikācijas centrs (pašvaldība) un kompetences centrs (vidējā profesionālā izglītība). Projekta iecere ir sniegt ieguldījumu darbaspēka intelektuālās kapacitātes stiprināšanā, kas ir vienots izaicinājums visai programmas teritorijai un viens no svarīgākajiem resursiem reģionālās attīstības veicināšanai. Projekta mērķis ir īstenot 2 gadu izglītības programmu 160 dalībniekiem un modernizēt Projekta partneru darbnīcu un studiju telpas, uzstādot IKT, multimediju (Klaipēda), konferenču (Nida), tekstila un multimediju (Liepāja) un 3D prototipēšanas (Kuldīga) aprīkojumu. Dalībnieki no tādām jomām kā māksla, dizains, izglītība, uzņēmējdarbība u.c. tiks aicināti pieteikties apmācībām un radošajām darbnīcām, bet plašākai sabiedrībai būs pieejamas publiskas lekcijas un izstādes. Savukārt sadarbības partneru modernizētās darbnīcas un studijas būs pieejamas daudzveidīgu apmācību un projektu īstenošanai radošo industriju jomā.

Projekta īstenošanai 2019.gadā kompetences centram nepieciešams finansējums 50 737 *euro* apmērā. Saskaņā ar sadarbības programmas finansēšanas noteikumiem pēc gala atskaites iesniegšanas, kas jāiesniedz līdz 2020.gada 14.jūnijam, un apstiprināšanas, septiņu mēnešu laikā 85% programmas priekšfinansējums, t.i. 43 126 *euro*, kā noslēguma maksājums no Kuldīgas novada pašvaldības tiks ieskaitīts kompetences centram kā  transferta ieskaitījums, un sekojoši tālāk tiks veikta atmaksa valsts budžetā par veiktiem uzturēšanas izdevumiem. 15% no kopējās summas sadarbības programma paredz kā līdzfinansējumu, t.i., 7 611 *euro*.

2019.gada Projekta finansējums plānots materiāltehniskās bāzes iegādei, uzstādīšanai un apmācībai, lai īstenotu izglītojošas darbības multimediju un tekstilizstrādājumu jomā, telpu īrei, naktsmītnēm, ēdināšanas pakalpojumiem, pasniedzēju honorāriem, iespieddarbiem, publicitātei masu medijos, kā arī atlīdzībai piesaistītajiem darbiniekiem Projekta realizācijā un informatīvo materiālu izgatavošanā.

Eiropas Savienības struktūrfondu un Kohēzijas fonda 2014. – 2020.gada plānošanas perioda darbības programmas „Izaugsme un nodarbinātība” 8.1.3.specifiskā atbalsta mērķa „Palielināt modernizēto profesionālās izglītības iestāžu skaitu” (turpmāk – 8.1.3.SAM) projekta Nr.8.1.3.0/17/I/002 „PIKC Liepājas Mūzikas, mākslas un dizaina vidusskolas profesionālās kultūrizglītības mācību vides modernizēšana” ietvaros kompetences centra veiktās darbības nedublējas ar darbībām, kas tiks īstenotas INTERREG Latvija – Lietuva pārrobežu sadarbības programmas 2014. – 2020.gadam ietvaros atbalstītā Projekta ietvaros, jo projekta Nr.8.1.3.0/17/I/002 „PIKC Liepājas Mūzikas, mākslas un dizaina vidusskolas profesionālās kultūrizglītības mācību vides modernizēšana” mērķis ir kompetences centra modernizācija, t.sk. mācību procesa nodrošināšanai nepieciešamo telpu pārbūve un dienesta viesnīcas izbūve, nodrošinot kvalitatīvas vidējās profesionālās kultūrizglītības pieejamību mūzikā, mākslā un dizainā. 8.1.3.SAM projekta ietvaros pārsvarā ir paredzēti tikai būvdarbi, un materiāltehniskās bāzes nodrošinājums projektā netiek paredzēts.

Kompetences centrs tiek finansēts atbilstoši Izglītības likumā un Profesionālās izglītības likumā noteiktai finansēšanas kārtībai. Kompetences centrs 2018.gada 6.novembrī nosūtīja Kultūras ministrijai vēstuli ar lūgumu piešķirt finansējumu 50 737 *euro* apmērā atbalstītā Projekta īstenošanai, no kura tiks atgūti 85% finansējuma. Ņemot vērā ERAF piešķirtā finansējuma izmaksas kārtību, kompetences centrs nevar nodrošināt visu Projekta finansējumu no saviem finanšu resursiem.

Kultūras ministrijas 2019.gada budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

**Ņemot vērā minēto, Projekta īstenošanai 2019.gadā kompetences centram nepieciešams priekšfinansējums 43 126 *euro* un līdzfinansējums 7 611 *euro* apmērā.**

Kultūras ministre D.Melbārde

Vīza: Valsts sekretāra p.i. B.Zakevica

Raatma 67330230

Helena.Raatma@km.gov.lv